KOMISSION ASETUS (EY) N:o 2953/95, annettu 20 päivänä joulukuuta 1995, tärkkelysperunoiden tärkkelyspitoisuuden vähimmäismäärän vahvistamisesta tietyissä jäsenvaltioissa markkinointivuonna 1995/96



Virallinen lehti nro L 308 , 21/12/1995 s. 0044 - 0044



KOMISSION ASETUS (EY) N:o 2953/95, annettu 20 päivänä joulukuuta 1995, tärkkelysperunoiden tärkkelyspitoisuuden vähimmäismäärän vahvistamisesta tietyissä jäsenvaltioissa markkinointivuonna 1995/96 EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon perunatärkkelystuotannon kiintiöjärjestelmästä 27 päivänä heinäkuuta 1994 annetun neuvoston asetuksen (EY) N:o 1868/94 (1), sellaisena kuin se on viimeksi muutettuna asetuksella (EY) N:o 1863/95 (2), ja erityisesti sen 2 artiklan, sekä katsoo, että neuvoston asetuksen (ETY) N:o 1766/92 soveltamista koskevista yksityiskohtaisista säännöistä perunantuottajille maksettavan vähimmäishinnan ja tasausmaksun osalta sekä perunatärkkelystuotannon kiintiöjärjestelmästä annetun neuvoston asetuksen (EY) N:o 1868/94 soveltamista koskevista yksityiskohtaisista säännöistä 17 päivänä tammikuuta 1995 annetussa komission asetuksessa (EY) N:o 97/95 (3), sellaisena kuin se on muutettuna asetuksella (EY) N:o 1949/95 (4), vahvistetaan muun muuassa tärkkelystä tuottaville yrityksille toimitettavien perunaerien vähimmäistärkkelyspitoisuudeksi 13 prosenttia; mainitun asetuksen 6 artiklan 2 kohdan toisessa alakohdassa säädetään myös, että tästä säännöstä voidaan kuitenkin poiketa jäsenvaltion perustellusta pyynnöstä, erityisesti ilmastollisista syistä, jolloin tärkkelyspitoisuuden on oltava vähintään 12,8 prosenttia; ottaen huomioon perunan tuotantoalueilla kesällä 1995 vallinneet poikkeuksellisen runsassateiset säät sekä tiettyjen jäsenvaltioiden asiasta esittämät pyynnöt, perunoiden tärkkelyspitoisuuden vähimmäistaso näyttää olevan aiheellista laskea sellaisen määrän osalta, joka on korkeintaan kaksi prosenttia tärkkelystä tuottavan laitoksen käsittelemistä perunamääristä, kuitenkin siten, ettei tämä poikkeus vaikuta asetuksen (EY) N:o 97/95 liitteessä II olevaan tärkkelystuottajan palkkiota koskevaan asteikkoon, ja tässä asetuksessa säädetyt toimenpiteet ovat viljan hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Seuraavat jäsenvaltiot voivat hyväksyä perunaeriä, joiden tärkkelyspitoisuus on vähintään 12,8 prosenttia: Itävalta, Ranska, Alankomaat, Saksa ja Tanska. 2. Tärkkelyspitoisuudeltaan 12,8-13 prosenttia olevista perunoista maksettava vähimmäishinta on sama kuin 13 prosentin tärkkelyspitoisuudesta maksettava voimassa oleva vähimmäishinta. 3. Näin hyväksytyt erät saavat olla korkeintaan kaksi prosenttia viljelysopimuksissa määrätyistä tärkkelystä tuottavan yrityksen käsittelemistä määristä. 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä heinäkuuta 1995. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä joulukuuta 1995. Komission puolesta Franz FISCHLER Komission jäsen (1) EYVL N:o L 197, 30.7.1994, s. 4 (2) EYVL N:o L 179, 29.7.1995, s. 1 (3) EYVL N:o L 16, 24.1.1995, s. 3 (4) EYVL N:o L 187, 8.8.1995, s. 6